Notkun á bestunarmódeli við verkniðurröðun í framleiðslu Samkeppni í framleiðsluiðnaði er stöðugt að aukast . Í meistaraverkefni sínu vann Rannveig Guðmundsdóttir með verkniðurröðunarverkefni úr lyfjaframleiðslu Actavis . Verkefnið gengur út á að raða pöntunum frá viðskiptavinum niður á framleiðsluvélar á fjórum framleiðslustigum ; blöndun , töfluslátt , húðun og pökkun . Eins og algengt er í lyfjaframleiðslu þá á framleiðslan sér stað í lotum hjá Actavis . Þá eru vörur sem tilheyra sömu vörufjölskyldu framleiddar saman í lotu í því skyni að lágmarka uppsetningartíma á framleiðsluvélunum . Myndin sýnir tilbúið dæmi um mögulegar framleiðsluleiðir fyrir vöru í gegnum framleiðsluferli lyfjafyrirtækis Gerð er langtíma lotuáætlun sem er byggð á söluspám . Einnig er gerð skammtímaáætlun byggð á raunverulegum pöntunum . Þessar áætlanir þurfa að mæta sem best breytilegum kröfum viðskiptavina og stuðla að hámarks afköstum á sama tíma og þær þurfa að lágmarka kostnað við framleiðsluna . Gerð langtíma og skammtíma áætlanna er því flókið og tímafrekt verkefni . Í verkefninu sínu þróaði Rannveig bestunarlíkan sem raðar pöntunum niður á framleiðsluvélar og hjálpar þannig til við að gera góðar skammtímaáætlanir á sjálfvirkan máta . Skammtímaáætlunin sem bestunarlíkanið býr til er byggð á langtímaáætluninni og þeim skorðum sem hún setur . Rannveig prófaði bestunarlíkanið með raungögnum úr framleiðslu Actavis og bar niðurstöður saman við skammtímaáætlanir sem gerðar voru á handvirkan máta . Niðurstöður Rannveigar gefa til kynna að hægt sé að nota bestunarlíkan til að gera góðar skammtímaáætlanir . Að auki gæti notkun á bestunarlíkani dregið verulega úr þeim tíma sem þarf að eyða í niðurröðun verka . Einnig benda rannsóknir Rannveigar til þess að besta mögulega árangri við gerð framleiðsluáætlanna megi ná með því að nýta sjálfvirk bestunarlíkön í bland við sérfræðiþekkingu þeirra starfsmanna fyrirtækisins sem best til þekkja . Þannig getur bestunarlíkanið ekki komið í stað reynslu og þekkingar sérfræðinga , en það getur hins vegar hjálpað til að gera vinnu þeirra ennþá árangursríkari og um leið sparað tíma og fyrirhöfn .